钦定古今图书集成/明伦汇编/氏族典/第606卷 > 《郑樵通志》 > 慕容恪
## 钦定古今图书集成/明伦汇编/氏族典/第606卷 > 《郑樵通志》 > 慕容恪

按《晋书慕容恪载记》，“恪字元恭，皝之第四子也。幼而
谨厚，沉深有大度。年十五，身长八尺七寸，容貌魁杰，
雄毅严重，每所言及，辄经纶世务。数从皝征伐，临机
多奇策。使镇辽东，甚有威惠。及儁嗣位，弥加亲任，累
战有大功，封太原王，拜侍中、假节、大都督、录尚书。儁
寝疾，引恪属以后事。及𬀩之世，总摄朝权，虚襟待物”，
谘询善道，量才处任，使人不逾位。朝廷谨肃，进止有
常度。罢朝归第，则尽心色养，手不释卷。恪为将，不尚
威严，专以恩信御物。临终，𬀩问以后事，恪曰：“吴王文武兼才，任之以政，国其少安。”言终而死。